**Момчето от Казанлък: Светът ще го открива**

Той не е дете-чудо, но вече е успял да учуди доста свят с постиженията си в математиката и информатиката. От 16-годишен комбинира тинейджърски хобита, леката атлетика в клуба на най- бързата бяла жена в света Петя Пендарева, с четене на книги и лекции по комбинаторика и теория на числата, а на математически състезания и олимпиади ходи още от 3-ти клас.

Роден е през зимата, но обича невероятно лятото, защото също като в математика „е пълно с предизвикателства“. Роден е в семейство на лекари-невролог и педиатър, но и за миг не помислял да се ориентира натам. Дели математическата си взаимна любов с история, география, демография ... И с четене: на социални и футуристични текстове ... в интернет.

Преди три месеца беше част от най- красивия и успешен випуск на ППМГ „Никола Обрешков “в Казанлък , в момента е ментор на международен екип млади математици и програмисти, участници в Ученическия институт по математика и информатика към БАН това лято в Благоевград .

Отвъд това се занимава с програмиране. Създал е вече свой сайт за туристически дестинации и забележителности, напред във времето се вижда като зает човек в сферата на новите технологии, а най- близките му проекции са свързани с Лондон.

Със сигурност през септември вече ще е там. Или в Кралския колеж, където ще учи компютърни науки или в Юнивърсити Колидж- Лондон.

Това забележително момче е Стоян Христов Бинев, един от отличниците тази година Випуск 2017 на казанлъшката Математическа гимназия и тазгодишният носител на наградата за постижения в математиката и информатиката на името на първия директор на училището покойният математик Кольо Горчев. Призът се връчва от дъщерята на Горчев- Снежина Манчорова.

За младия математик Стоян това признание е много емоционално и огромно, защото всичко, което е научил за живота и това, което сега може, го дължи на математиката и своите учители в нея. Пази прекрасни спомени от времето си в ППМГ, от незабравимия 12 Б клас и класната си Петя Михова. Безценни са основите в трудната наука, дадени му от учителите му по математика Ваня Дойчева, Живка Михова, Светла Стефанова и Стойка Карабаджакова.

Лаконично обобщава наученото в ППМГ Казанлък така: даде ми старт в кариерата.За перфектния си английски, над който сериозно залягал още от втори клас е благодарен на Даниела Хубенова.

За отличника на казанлъшката Математическа гимназия Стоян Бинев, лятото на 2017 година е изключително емоционално. Работи като ментор в Ученическия математически институт към БАН, където ръководи екип от млади математици. Определя работата си като изключително вълнуваща. Не само защото в лагера са събрани интересни, талантлииви и изключително креативни млади математически умове от различни страни на света, които създават иновативни продукти и генерират утрешните невероятни открития и технологии, а и защото винаги е предизвикателно очарователно да си сред хора, които мислят футуристично, екологично и и поне две идеи напред. А математиката е и такава наука, категоричен е Стоян.Той самият има опит в създаването на математически проекти, тъй като две години поред е участвал в секцията по матиматика и информатика към БАН с тази цел. През юли тази година в Казанлък, заедно с друг бивш възпитаник на ППМГ „Никола Обрешков“ Алейдин Караемин е бил ментор –обучител за втора поредна година и в специализираната лятна школа по програмиране за млади математически таланти, организирана от немската фирма SAP Labs България.

Самият Стоян преди година разработва проект за нуждите на обучението в училището. Разработката му дава възможност да се сканира текст от снимка, който впоследствие да може да се редактира и да генерира реч. Както и обратното да е възможно. Друга функция на създаденото приложение е то да може да задава конкретни въпроси, на база използвани ключови думи по съответната тема, като по този начин на практика се създават и дистанционни уроци . Младият програмист създава приложението с мисълта, че то ще е полезно защото всеки има мобилен телефон и ще може веднага да го ползва. На шега казва, че с разработка си на практика „изяжда хляба на печатниците“.

Докато чака средата на септември, за да поеме към Кралския колеж в Лондон, където е времето за тазгодишния носител на математическата награда „Кольо Горчев“ и отличник на ППМГ „Никола Обрешков“ тече неусетно бързо: дели го между срещи с приятели, програмиране, пътешествия из България и менторството в Ученическия институт към БАН. И се опитва да си почива. Защото в следващите три години колежанинът от Лондон и бъдещ виден програмист от България Стоян Бинев трудно ще има много време за това. От сега знае, че в Лондон ще разчита на себе си: ще се издържа сам, ще учи и ще работи. Заемът от Британската банка за обучението им трябва да се плаща: годишната семестриална такса е около 9 хиляди паунда. Това не плаши младия талант, защото от малък Стоян е научил, че всичко в този свят е постижимо, стига да му посветиш достатъчно време, усилие, талант и любов.

А тези неща не се програмират.

Или си готов да ги дадеш или .. просто стоиш на едно място.

А мястото на което иска да стои казанлъшкият математик е ... светът.